ฟินันซ่าตราสารหนี้สั้น3เดือนชู3.05%ต่อปี
บลจ.ฟินันซ่า ชี้กองทุนตราสารหนี้ระยะสั้น 3 เดือน ลงทุนทั้งใน-นอก ผลตอบแทน 3.05% ต่อปี
29 มี.ค. 2555

บลจ.ฟินันซ่า ชี้กองทุนตราสารหนี้ระยะสั้น 3 เดือน ลงทุนทั้งใน-นอก ผลตอบแทน 3.05% ต่อปี
นายธีรพันธุ์ จิตตาลาน กรรมการบริหารและประธานเจ้าหน้าที่บริหารบริษัทหลักทรัพย์จัดการกองทุน (บลจ.) ฟินันซ่า เปิดเผยว่า บริษัทจะเปิดขายครั้งแรก (ไอพีโอ) กองทุนเปิดฟินันซ่าตราสารหนี้พลัส โรล โอเวอร์ 3เดือน3 (FAM FIPR3M3) ตั้งแต่วันที่ 28 มี.ค.– 2 เม.ย.2555  ประมาณการผลตอบแทนที่ 3.05% ต่อปี  ลงทุนขั้นต่ำ 2,000 บาท โดยนักลงทุนสามารถซื้อกองทุนผ่านระบบอินเตอร์เนต skype  ได้ที่ศูนย์บริการเคทีซี ทัช 14 สาขา 
กองทุนจะลงทุนในตราสารหนี้ระยะสั้นทั้งในและต่างประเทศ เนื่องจากลงทุนในประเทศอย่างเดียวจะให้ผลตอบแทนที่น้อยกว่ากองทุนที่ลงทุนในต่างประเทศ อีกทั้งหลักของการจัดอันดับความน่าเชื่อถือในประเทศที่ใช้มาตรวัดแบบ national scale ที่วัดเพียงตัวแปรภายในประเทศมักจะให้เครดิตที่สูงกว่าเมื่อเปรียบเทียบกับการจัดอันดับความน่าเชื่อถือที่ใช้มาตรวัดแบบ international scale โดยที่ทั้งคู่มีความน่าเชื่อถือที่เท่ากัน 
“ตราสารหนี้ต่างประเทศที่ทางฟินันซ่าเลือกมาสำหรับการลงทุนตราสารหนี้ในครั้งนี้  เป็นตราสารที่มี international scale ที่ระดับ P-1 หรือ F-1 ซึ่งมีความน่าเชื่อถือที่อยู่ในระดับ A ในขณะที่ธนาคารพาณิชย์ของไทยส่วนใหญ่จะอยู่ที่ระดับ BBB”นายธีรพันธุ์ กล่าว